ร้านอาหารญี่ปุ่น Tuna Ichiban สาขาสีลม ตั้งอยู่ที่ตึก ITF หากนั่งรถไฟฟ้า BTS ลงสถานี ศาลาแดง รถไฟฟ้าใต้ดิน MRT ลงสถานีสีลมแล้วเดินมาตรงหัวมุมแยกสีลม-นราธิวาส หรือจะนำรถมาก็สามารถจอดได้ที่อาคารจอดรถของตึก จอดได้ชั้น 2-5 ทางร้านมีคูปองให้จอดฟรี 2 ชม.

มากินเพราะว่ารอช่วงเวลาเร่งด่วน ฝนตกรถติด หากกลับบ้านก็จะหงุดหงิดเลยหาอะไรรองท้องดีกว่า ต้องบอกเลยว่าแพรหาข้อมูลและทำการบ้านมาพอสมควรกับร้านนี้ อ่านในกระทู้ อ่านรีวิววงใน อ่านคอมเม้นใน facebook ของร้าน มีทั้งคนที่ชมว่าอร่อยมากๆ ไปจนถึงติถึงคุณภาพอาหารว่าห่วยแตก รีวิวนี้ขอติชมด้วยใจคนรักอาหารญี่ปุ่นคนนึง ที่ไปรับประทานมาแล้ว จ่ายเงินเองทุกบาท โปรดใช้วิจารณญาณในการอ่านค่ะ

เมื่อเข้ามาในร้านรู้สึกได้ถึงความใส่ใจเพราะพนักงานเยอะมากๆ ทักทายและกล่าวขอบคุณลูกค้าเป็นภาษาญี่ปุ่นเสียงดังตลอดเวลา ร้านแบ่งโต๊ะเป็นล็อคๆ ล็อคนึงสามารถนั่งได้ 4 คน มีหมายเลขโต๊ะชัดเจน บรรยากาศรอบๆตกแต่งสไตล์ญี่ปุ่น มีห้องพิเศษชั้น 2 หากมาทานเป็นหมู่คณะ ความสะอาดก็ถือว่าพอใช้ ไม่ได้สะอาดกริบ มีแมลงวันมากวนใจตอนกินข้าว 1 ตัว เมนูเก๋ไก๋สไลด์ดูจากไอแพดแต่สั่งกับพนักงานนะคะ ด้วยความหิว แน่นอนว่าคุณแฟนสั่งอาหารล่วงหน้าไปบ้างแล้ว แพรมาทีหลังก็สั่งเพิ่มไปไม่น้อย

เทมปุระกุ้ง(99 บาท) – มี 4 ชิ้น มาทันแย่งคุณแฟน 1 ชิ้น อืม..รสชาติไม่แย่ ตัวแป้งแปลกๆ ไม่เหมือนแป้งเทมปุระร้านอื่น ความกรอบยังมี แต่ที่ต้องติคืออมน้ำมันค่อนข้างมาก กัดไปด้านในน้ำมันเพียบค่ะ ตัวน้ำจิ้มเทมปุระยังทำได้ไม่ดี เมนูนี้ไม่แนะนำ

สลัดปลาดิบรวม(149 บาท) – หน้าตาปลาดิบไม่ค่อยสด ผักสีสวย สดกรอบ พอราดน้ำสลัดลงไป เห้ย...เข้าท่านะ จานนี้จัดว่ารสชาติใช้ได้ น้ำสลัดสูตรทางร้านเป็นน้ำสลัดงาที่รสจะออกหวานๆหน่อย ไม่น่าเชื่อว่าเข้ากัน รับได้นะคะ ราคาและรสชาติ สมเหตุสมผล จานนี้ให้ผ่านค่ะ

ไข่หวาน(40 บาท) – เห็นราคาแล้วตกใจ ถูกเกินไปรึป่าว เอาน่ะๆ ตามราคาก็ไม่ได้คาดหวังจนเกินไป มาเสิร์ฟ 3 ชิ้นตกชิ้นละ 13 บาทกว่า ชิ้นหนาโตอยู่ หน้าตาสวย สีเหลืองกำลังดี พอกัดเข้าไปคำแรก..ว้า น่าเสียดายที่เย็นชืด เหมือนทำทิ้งไว้นานแล้ว รสชาติพอใช้ได้ แต่ด้วยความเย็นชืดทำให้ทุกอย่างดูแย่ไปหมด จานนี้ไม่ผ่านค่ะ

ข้าวห่อสาหร่ายหน้าปลาแซลมอนย่าง(89 บาท) – จานนี้มี 6 ชิ้น หากสั่งขนาดเล็ก 3 ชิ้นราคา 45 บาท ราคาถูกจนน่าตกใจอีกแล้ว จะเล่นงานเราไหมเนี่ยะ?? แต่พอได้รับประทานเข้าไป ราคาเท่านี้...ไม่ได้แย่นะคะ เกือบอร่อยอ่ะ จะคาดหวังให้อร่อยเท่าแบรนด์ดังราคา 200-300 บาทก็คงเป็นไปไม่ได้ ปลาแซลมอนบางไปหน่อย เผาไฟแล้วจึงไม่หอม ไม่ได้กลิ่นปลาย่าง ม้วนสวยพอใช้ มีมายองเนสปาดมาข้างๆกับซอสหวานๆ เท่าที่กิน...ร้านนี้ค่อนข้างติดหวานนะ ถ้าไม่ชอบหวานแนะนำไม่ควรสั่ง ซอสหวานแต่ก็ยังหวานในระดับไม่มาก เด็กๆน่าจะชอบเมนูนี้

แซลมอนซาซิมิ หอยเชลล์ซาซิมิและท้องปลาแซลมอนซาซิมิ(99 บาท, 149 บาท, 169 บาท) – ด้วยความอยากทดลองปลาดิบราคาประหยัด สั่งมาแบบจัดเต็ม แต่ละอย่างจะมี 5 ชิ้น เริ่มจากเทโชยุลงไปในถาดจิ้ม โชยุรสชาติแปลกมากๆ ที่อื่นจะออกเค็ม รสชาติซอสถั่วเหลืองคิโคแมน แต่ที่นี่น่าจะผสมหรือว่าทำเองนะคะ เพราะโชยุออกเปรี้ยวนิดๆ ส่วนวาซาบินี่ผสมมาดีมาก เผ็ดจี๊ดขึ้นจมูกเลย เริ่มที่แซลมอนซาซิมิ หน้าตาไม่ดีอีกแล้ว สีแดงส้มสด ชิ้นเล็ก คีบไม่อยู่ ความสดให้เกรด C ต่อที่ท้องปลาแซลมอน หน้าตาดีมากค่ะ ม้วนและบั้งมาสวยงาม ชิ้นเล็กไปอีกแล้ว อันนี้โอเค มันๆหวานๆ ให้เกรด C+ สุดท้ายหอยเชลล์ที่หน้าตาไม่ค่อยสวย คีบไม่ค่อยติด แต่ชิ้นหนา รสชาติใช้ได้ ให้เกรด C+ เช่นกันค่ะ

อิจิบังแซนวิช(40 บาท) – สั่งขนาดเล็ก 2 ชิ้นมา ราคาเลยเบาๆตามไปด้วย มันเป็นข้าวแบนๆสามเหลี่ยมประกบกัน มีสาหร่ายตรงกลางคั่น ไปคลุกกับเกล็ดแป้งเทมปุระทอดและโรยด้วยไข่กุ้ง ด้วยความที่ข้าวกดไม่แน่น เวลาคีบมากินแล้วไหลหลุด คีบไม่อยู่ รสชาติก็ไม่โอเคค่ะ แม้ว่าราคาเบาๆแต่เราก็เสียดายเงินกับเมนูนี้ ไม่แนะนำค่ะ

เบคอนพันเห็ดเข็มทอง(49 บาท) – ได้มาทั้งหมด 6 ชิ้น ไม้ละ 3 ชิ้น เบคอนกับเห็ดนี่รสชาติโอเคแต่ที่ไม่โอเคคือความมัน เลี่ยน น้ำมันมาเต็มค่ะ ดูท่าร้านนี้จะไม่ถนัดของทอด ใครชอบความเลี่ยนลุยโลดค่ะ

ลูกลานนมสด(39 บาท) – ตั้งแต่เกิดมาเพิ่งเคยรับประทานเมนูนี้ เมื่อลองไปค้นคว้าดูพบว่าปัจจุบันหาทานได้ยากแล้ว ลูกลานจะเป็นเม็ดกลมๆ เอามาเชื่อม หน้าตารสชาติคล้ายลูกชิดเชื่อม แต่ไม่แข็งเท่าลูกชิด โรยมาด้านบน มีน้ำแข็งใสและนมสดด้านล่าง กินครั้งแรกรู้สึกแปลกๆแต่ว่าไม่แย่ เราว่าเมนูนี้มันจืดไปหน่อย ถ้าหวานขึ้นคงจะอร่อยกว่านี้

ชาเขียวและชานม (45 บาท, 35 บาท) – ชาเขียวมาเป็นกระติก เยอะมากๆ ถือว่าคุ้ม รสชาติจืดๆ ไม่มีกลิ่นหอม ไม่มีรสหวานอะไรทั้งนั้น ส่วนชานมแก้วเดียวถือว่าแพง และหวานน้อยค่ะ

กินไปกินมาด้วยความหิว ราคารวม VAT + SC อยู่ที่ 1,127 บาท เฉลี่ยเมนูละ 100 บาท นี่คือราคาที่ลดตามโปรโมชั่น แอบกระซิบว่ามีโปรทั้งปีแหล่ะค่ะ อิอิ หากจ่ายบัตรเครดิตต้อง 1,000 บาทขึ้นไปค่ะ 

สรุปคือร้านนี้เป็นร้านอาหารญี่ปุ่นสำหรับคนประหยัด อยากกินอย่างละนิดแต่หลายเมนู รสชาติอาหารไม่ได้อร่อยล้ำแต่ก็ไม่แย่มาก อยู่ที่คำว่าเกือบอร่อยละ อีกนิดน่ะ ลูกค้าต้องมีเวลา ใจเย็นเนื่องจากอาหารช้ามากกกกกกกก ไม่ประทับใจตรงนี้ ถ้าจะกินให้สุนทรีย์ไม่แนะนำค่ะ ไปร้านอื่นเถอะ!